Jens Martin Buch Kristensen
Jens Martin Buch Kristensen har haft en ledende rolle inden for danske mejeriuddannelser. Hans første ansættelse var på Dalum Landbrugs- og Mejeriskole ved Odense i 1964 kort efter han havde fået sin uddannelse til mejeriingeniør på Landbohøjskolen. Mejeriuddannelserne blev i 1979 udskilt som Dalum Tekniske Skole med Buch som forstander. I 2004 skiftede skolen navn til Dalum Uddannelsescenter efter fusion med Gartnerskolen Søhus og hedder i dag Kold College. Buch har været gæsteforelæser ved University of Wisconsin, USA, og har skrevet lærebogsmateriale til de praktiske mejeriuddannelser i Danmark, blandt andet lærebogen Osteteknologi, der siden 1983 er udkommet i flere udgaver senest på Erhvervsskolernes Forlag. Buch har et omfattende mejerihistorisk forfatterskab blandt andet i Mælkeritidende. Buch modtog i 2007 dansk mejeribrugs fornemmeste pris, Segelcke medaljen.